Ruşii au lovit barajul de pe Nipru de la cea mai mare centrală hidroelectrică a Ucrainei, DniproHES din Zaporojie. "A izbucnit un incendiu, dar nu e risc de spargere"
Război în Ucraina. Rusia a lansat, pentru a doua zi consecutiv, un val masiv de rachete de croazieră și drone asupra Ucrainei. Presa ucraineană relează despre lovirea Hidrocentralei DniproHES din Zaporojie şi a barajului peste Nipru. Atacurile au vizat orașele Harkov, Zaporojie și Krivoi Rog, în principal infrastructura energetică. Au fost raportate atacuri în regiunile Hmelnîţkîi, Odesa, Nicolaev, Vinnița, Kirovograd, Sumî, Liov, Poltava și Ivano-Frankivsk. Unele regiuni au rămas fără electricitate.
Rusia a lansat circa 90 de rachete şi 60 de drone kamikaze asupra Ucrainei în cursul nopţii de joi spre vineri, a anunţat preşedintele ucrainean Volodimir Zelenski. Este unul dintre cele mai masive atacuri ruseşti din ultimele luni care s-a soldat cu decese, relatează AFP şi Reuters. Cea mai mare centrală hidroelectrică de pe Nipru, în centrul Ucrainei, barajul Dnipro din orașul Zaporojie, a fost lovită de cel puțin 2 rachete balistice.
Ministrul ucrainean al Energiei Herman Haluşcenko a declarat că acesta a fost cel mai mare atac asupra infrastructurii energetice a Ucrainei din ultima vreme. "Inamicul a lansat unul dintre cele mai mari atacuri asupra sectorului energetic ucrainean din ultima vreme. Obiectivul nu este doar de a-l deteriora, ci, la fel ca anul trecut, de a provoca o perturbare la scară largă în sistemul energetic al țării", a scris el pe Facebook.
Ucraina: Incendiu la barajul DniproHES. Nu există risc de spargere
Compania de stat Ukrhidroenergo a anunţat vineri că cel mai mare baraj din Ucraina, DniproHES de la Zaporojie, a fost ţinta unui atac aerian, dar că nu există niciun risc de fisură. Şi infrastructura electrică din alte regiuni a fost de asemenea lovită în atacuri, au anunţat oficiali. Pe canalele de Telegram circulă filmări cu incendiu la barajul DniproHES. Unele surse OSINT au relatat însă că atacul a provocat daune grave barajului, fiind raportată distrugerea totală a centrul de control al barajului și a uneia dintre porțile de oprire. Informaţiile nu a fost confirmate oficial de ucraineni
"Din păcate, cea mai mare centrală hidroelectrică a Ucrainei, DniproHES din Zaporojie, a fost și ea lovită. Inumanii nu s-au calmat după distrugerea barajului de la Hidrocentrala Kahovka, iar acum încearcă să creeze un nou dezastru de mediu lovind cinic instalațiile hidroelectrice DniproHES și barajul", a transmis Ukrhidroenerg.
"Există în prezent un incendiu la o staţie. Serviciile de urgenţă şi electricieni lucrează la faţa locului, se ocupă de consecinţele numeroaselor atacuri aeriene", a anunţat Ukrhidroenergo, care administrează reţeaua de baraje a Ucrainei.
Traficul prin barajul Nipru din Zaporojie a fost blocat în urma atacului, a declarat poliția locală. Un troleibuz cu civili a fost lovit și a luat foc după ce un proiectil rusesc a vizat barajul, a declarat Petro Andriuşcenko, consilier local.
Zelenski: Rachetele rusești nu au întârzieri, spre deosebire de pachetele de ajutor pentru Ucraina
Preşedintele Zelenski a criticat voalat şi indecizia politicienilor occidentali şi întârzierile de ajutor din Occident. "Rachetele rusești nu au întârzieri, spre deosebire de pachetele de ajutor pentru Ucraina. Dronele Shahed nu sunt indecise, spre deosebire de unii politicieni. Este esențial să înțelegem costul întârzierilor și al deciziilor amânate. Sistemele Patriot trebuie să protejeze Harkov și Zaporojie. Apărarea aeriană este necesară pentru a proteja oamenii, infrastructura, casele și barajele. Partenerii noștri știu exact de ce este nevoie. Cu siguranță ne pot sprijini. Acestea sunt decizii necesare. Viața trebuie protejată de acești sălbatici din Moscova"
Atac masiv cu rachete şi drone ruseşti în cursul nopţii asupra Ucrainei
"Au fost peste 60 de (drone explozive) Shahed şi aproape 90 de rachete de diferite tipuri", a mai precizat Zelenski pe reţelele sociale, prezentând "condoleanţe familiilor celor care au fost ucişi de această teroare", fără a preciza bilanţul deceselor loviturilor aeriene ruseşti. "Lumea vede ţintele teroriştilor ruşi cât se poate de clar: centrale electrice şi linii de alimentare cu energie, un baraj hidroelectric, clădiri rezidenţiale, chiar şi un troleibuz", a scris liderul de la Kiev.
Ministrul de interne ucrainean, Igor Klimenko, a scris pe aplicaţia Telegram că cel puţin doi oameni au fost ucişi şi 14 răniţi în atacul din cursul nopţii. Potrivit lui Klimenko, trei oameni sunt daţi dispăruţi.
Totodată, forţele aeriene ucrainene au anunţat că au doborât 92 din cele 151 de rachete şi drone lansate de Rusia asupra Ucrainei în noaptea de joi spre vineri. În regiunea Hmelnîţkîi, un oficial local a declarat că o persoană a fost ucisă şi mai multe au fost rănite în urma unui atac rusesc care a deteriorat infrastructură critică.